ועדת הפנים והגנת הסביבה, כנסת 20, פרוטוקול מספר 591, 2018-03-08 11:30

יואב קיש: שלום, אני פותח את הישיבה.

יואב קיש: ישיבת מעקב, ישיבת המשך בעצם.

יואב קיש: מתי הייתה הישיבה הקודמת?

<לאה קריכלי: ב-17 ביולי 2017.

יואב קיש: לפני חצי שנה.

יואב קיש: אתר ההטמנה והמחזור ברקת.

יואב קיש: אני רוצה לפתוח את דברי ולהגיד שקיבלנו את התייחסות מועצת שוהם, נכון?

יואב קיש: הם לא פה מן הסתם, הם אמרו לנו שהם לא יגיעו.

יואב קיש: הם טוענים שדין הדברים שיש להם בין המפעיל של האתר ורישוי עסקים שלו נמצא בהליך משפטי, אפילו לאחר - - -

<לירון אדלר: מגישים כתבי אישום בעניין.

יואב קיש: כתבי אישום בעניין ולכן אני יכול להגיד שני דברים.

יואב קיש: ראשית שגם אנחנו לא נוכל להיכנס ספציפית לנושא הזה של רישוי עסקים שלהם מול המועצה, זה לא יהיה הדיון וזו לא מטרתו.

יואב קיש: מצד שני, מה שאני כן מבקש ובעיקר גם ממשרדי הממשלה להתייחס, זה איך הם רואים את פתרון ההטמנה והמחזור בסיטואציה כזו, שרישוי העסקים של אתר ברקת בסימן שאלה.

<לירון אדלר: כרגע אין רישוי, הם מנסים.

יואב קיש: כרגע אין.

<לירון אדלר: בעצם האתר עובד בצורה ש - - -

יואב קיש: אז לצורך העניין אני לא יודע, זה כבר נקבע בבית המשפט שזה לא חוקי?

<לירון אדלר: כרגע לאתר אין רישיון עסק.

<לירון אדלר: הייתה עתירה על זה שלא ניתן רישיון עסק ואני מבינה שהיא נדחתה.

<לירון אדלר: אנחנו מבינים שיש הליכים של כתבי אישום, גם מצד המשרד להגנת הסביבה אולי.

<לירון אדלר: בכל אופן, כל הנושא הזה, בגלל שמתנהלים לגביו הליכים משפטיים, אנחנו לא נוכל להיכנס לנושא ש - - -

יואב קיש: כן, הייתה אפשרות לבטל את הדיון, אני בכל זאת בחרתי לדון בנושא, בגלל שלתפיסתי, כשאני מסתכל על זה מבחינת כלל אזרחי ישראל והגנת הסביבה, המצב הוא בעייתי וחייבים להבין לאן הולכים מפה.

יואב קיש: וגם אם בסוף האתר וההפעלה שלו תיסגר, מה שיכול לקרות, אז מה קורה בסיטואציה הזו.

יואב קיש: אז זו הכוונה של הדיון ואני מבקש להתחיל דווקא עם המשרד להגנת הסביבה, שיגיד לנו איך הם רואים, מה הם רואים ומה כוונת המשרד בעניין.

<אורי טל: בוקר טוב.

<אורי טל: שמי אורי טל, אני מהמשרד להגנת הסביבה ואני מכרז את הטיפול בפסולת הבנייה בראייה הארצית במשרד הראשי בירושלים.

<אורי טל: לשאלתך אדוני, כאשר אנחנו מסתכלים על פתרונות הקצה לטיפול בפסולת הבנייה אנחנו מסתכלים על שני פתרונות מרכזיים.

<אורי טל: אחד זה אתרי ההטמנה כמו הסוגיה הנוכחית שנמצאת בפניך, ושניים זה מתקני המחזור של פסולת הבנייה.

<אורי טל: כאשר המדיניות של המשרד מובילה בשנים האחרונות לכיוון מתקני המחזור של פסולת הבנייה במדינת ישראל מהסיבה הפשוטה.

יואב קיש: הכל אפשר למחזר?

<אורי טל: זה מה שאני רוצה להגיד.

<אורי טל: מהסיבה הפשוטה שאת מרבית פסולת הבנייה ניתן למחזר, כאשר אני מדבר על כך שכ-80% מפסולת הבנייה ניתן למחזר באמצעות אמצעים יחסית פשוטים וגם בשטחים שהם הרבה יותר קטנים משטחי ההטמנה, כאשר אנחנו מדברים על מטמנות.

<אורי טל: זה פעם אחת.

<אורי טל: פעם שנייה - - -

יואב קיש: מה עם ה-20% הנותרים?

<אורי טל: ה-20% הנותרים ילכו למטמנות.

יואב קיש: אז אי אפשר בלי מטמנות.

<אורי טל: לא אמרתי שלא.

יואב קיש: לא אמרתי שאמרת שלא.

יואב קיש: אני שואל.

<אורי טל: אי אפשר בלי מטמנות במדינת ישראל.

<אורי טל: כמובן עם השנים, ככל שנתקדם בהליכי המחזור, אז כמובן אותם 20% יצטמצמו גם כלפי מטה.

<אורי טל: למשל אם נשלוף את העץ, אם נשלוף את הנייר, את הקרטון, אנחנו עדיין נצטמצם למטה, אבל עדיין נזדקק למטמנות במדינת ישראל.

<אורי טל: האם באותה פרישה כמו היום?

<אורי טל: זאת שאלה שאנחנו נשאל אותה בהמשך.

<אורי טל: רק לסבר מספרים, אדוני.

<אורי טל: במדינת ישראל יש לנו היום 33 פתרונות קצה לטיפול בפסולת בניין.

<אורי טל: בראייה מרחבית גיאוגרפית, גם בפרישה גיאוגרפית, אנחנו מדברים היום על טווחי שירות לתושבי מדינת ישראל, על 30 קילומטרים לערך לכל תושב, בכל רשות מקומית מסוימת, למעט באזורים מרכזים.

<אורי טל: יש שני אזורים מרכזיים במדינת ישראל ששם גם אנחנו צריכים לקדם פתרונות, ששם טווחי השירות כבר עולים ל-50 ק"מ וזה לא 30 ק"מ.

יואב קיש: איפה?

<אורי טל: מרכז הערבה וצפון רמת הגולן – אלה שני המקומות שטווח השירות לפתרון הקצה עומד היום על בערך 50 ק"מ.

יואב קיש: רגע, ומה יקרה עכשיו אם ברקת ייסגר?

יואב קיש: מה יהיה המרחק?

<אורי טל: יפה, אז במרחב של אתר ברקת, וכשאני מדבר איתך על מרחב אתר ברקת זה מרחב של צפון מחוז, או מרכז צפון מחוז מרכז, כולל תל אביב, שגם משתמשים באתר ברקת הנוכחי.

<אורי טל: במרחב הזה יש לנו מטמנה אחת קיימת, שנקראת כוח קלנסווה, שהיא צפויה להיות עד - - -

יואב קיש: לה יש רישיון עסקים?

<אורי טל: בוודאי, רישיון, היתר כנדרש והיא צפויה למצות את עצמה ולסיים את התהליך של האתר עצמו כנראה עד סוף שנת 2018, תחילת שנת 2019.

יואב קיש: אז הוא ממצה את עצמו?

<אורי טל: כנראה, בסוף שנת 2018.

יואב קיש: הוא מסוגל לקלוט את כל מה שמגיע, אם יגיע מברקת?

<אורי טל: מה שרציתי להוסיף אדוני, כמו ששאלת, באזור ברקת יש גם את קלנסווה ויש גם פתרונות מחזור שאסור להתעלם מהם, שהם גם קולטים פסולת בנייה.

<אורי טל: וגם לשאלתך, אדוני, גם הם יקלטו את הכמות שאתר ברקת היה אמור לקלוט.

יואב קיש: מה מבחינת כמויות שיש היום בקלנסווה לעומת ברקת?

יואב קיש: כמה יש בברקת היום?

<אורי טל: ההערכה שלנו מדברת – וכמובן בעלי האתר יכולים להגיד לך את זה יותר טוב - - -

יואב קיש: סדרי גודל.

<אורי טל: סדרי גודל בהערכה שלנו מדברים על נפח זמין באתר ברקת כ-150,000 קו"ב.

<אורי טל: זו ההערכה שלנו בתא הנוכחי.

יואב קיש: על כמה זמן זה?

<אורי טל: 150,000 קו"ב – אם לא עושים הליכי מחזור במקום - - -

יואב קיש: לא, זה בשנה?

יואב קיש: כמה?

<אורי טל: זה מה שרציתי להגיד.

<אורי טל: אם לא עושים הליכי מחזור, כשנה ואולי קצת.

יואב קיש: וכמה בקלנסווה?

<אורי טל: בקלנסווה יש להם קרוב ל-250,000 קו"ב וקצת.

יואב קיש: זאת אומרת הם יעלו באיזה 50% בערך.

<אורי טל: דרך אגב אדוני, אתר קלנסווה זה לא שאלה של נפח דווקא ושנים, אלא שאלה של היתר בנייה, כי הם קיבלו היתר בנייה מתוקף בזמן ולכן זאת השאלה בקלנסווה.

יואב קיש: עכשיו רק להבין מה המרחק בין ברקת לקלנסווה.

<אורי טל: בין ברקת לקלנסווה בזמן נסיעה ולא בקו אווירי - - -

יואב קיש: קילומטרז', כן.

<אורי טל: כן, קילומטרז', אני מדבר איתך על 15-20 דקות נסיעה לערך.

<קריאה: סליחה, במשאית זה לא יקרה בחיים.

<אורי טל: חברה, אדוני יושב הראש שאל.

יואב קיש: רגע, רגע, לא להתפרץ.

יואב קיש: יש פה דיון.

יואב קיש: אתם תדברו בזמנכם, אל תדאגו.

יואב קיש: אני עדיין מדבר עם נציג משרד הגנת הסביבה.

יואב קיש: בבקשה.

<אורי טל: אז כמו שאמרתי לך, אדוני, אז יש לנו את קלנסווה ויש גם פתרונות מחזור במרחב ואסור לשכוח גם מטמנה מרכזית שקיימת במרחב - - -

יואב קיש: זאת אומרת, אני רק רוצה רגע להבין, שורה תחתונה אם מה שאתה אומר לי, שלתפיסתך גם אם בסוף ברקת ייסגר ולא יהיה שינוי או הוספה של אתר נוסף-.

יואב קיש: ברקת עובד כרגע או לא?

<ציפי איסיר: כרגע המקום סגור.

<ציפי איסיר: זאת אומרת אין לו רישיון.

יואב קיש: בסדר, בניגוד לרישיון עובד.

יואב קיש: אבל אני שואל אם ברגע שברקת יפסיק לעבוד מסיבה שכנראה יכולה לקרות, אז אתה לא רואה שום בעיה שתיווצר לנו עם השלכות פסולת בניין בכל מיני מקומות באזור שמסביב לברקת.

<אורי טל: לא, אני לא אומר לך.

<אורי טל: אדוני, קודם כל יש כבר קיום בעיות של השלכת פסולת ברשות הרבים.

<אורי טל: האם תהיה משמעות של סגירה, או - - -

יואב קיש: הפסקת פעילות בברקת.

<אורי טל: הפסקת פעילות אתר ברקת – כן או לא, על עוצמה של ההשלכות האלה או הקטנה של זה, קשה לי לענות לך מסיבה אחת, כי יש עדיין השלכות ברשות הרבים.

יואב קיש: לא, ברור שיגדלו, מה זה?

יואב קיש: זה ברור.

יואב קיש: לא משנה איפה אתה סוגר אתר, יהיו יותר השלכות.

יואב קיש: זה ברור.

<אורי טל: יפה.

יואב קיש: לא צריך להיות גאון הדור בשביל זה.

<אורי טל: זה נכון.

יואב קיש: יש פה מישהו מהחברה להגנת הטבע או משהו?

יואב קיש: הם באו?

<אסף רוזנבלום: אדם טבע ודין.

<אורי טל: אבל הצפי שלנו במיוחד שגם יש את המתקנים, קלנסווה ועוד שני מתקני מחזור ואתר נען, שהוא גם מטמנה, שגם קולטת פסולת בניין ורק לפני כמה ימים ערכנו את כמויות פסולת הבנייה במדינת ישראל שנקלטו בפתרונות הקצה בשנת 2017.

<אורי טל: אנחנו רואים למשל עלייה בכמויות של הפסולת שנקלטות באותם אתרים, וכאשר לקחנו בחשבון גם שאתר ברקת ייסגר מה שנקרא, ולצערנו דרך אגב בית המשפט החליט את מה שהחליט ולא ניכנס לסוגיה המשפטית בעניין הזה.

<אורי טל: עמדת המשרד המסורתית שנים רבות, הייתה שאתר ברקת חשוב למדינת ישראל, אבל כאשר - - -

יואב קיש: דרך אגב, את הבדיקות שלכם לרישוי עסקים אתם עשיתם מול אתר ברקת?

<אורי טל: אנחנו ההיפך.

<אורי טל: אנחנו דרך אגב ניזונים מהרשות המקומית.

יואב קיש: אתם אישרתם לברקת?

יואב קיש: כי אני אתן לך דוגמא.

יואב קיש: יש לנו את זה היום בחיפה והיה לנו חקיקה בנושא פה בוועדה.

יואב קיש: קראו לזה חוק הנימבי, לא יודע, חוק חיפה כימיקלים, כל אחד עם השם שהוא אוהב, שבא ואמר שלפעמים ראש רשות מקומית לא מסתכל באינטרס ארצי ואז במקום הזה הממשלה ביקשה להעביר את רישוי העסקים.

יואב קיש: החוק הזה עדיין לא עבר קריאה שנייה ושלישית.

יואב קיש: הוועדה סיימה את ההכנה שלו ומצד שני עם הרבה ביקורת של תושבי חיפה ומפרץ חיפה, אי אפשר להתעלם מזה.

יואב קיש: מצד שני, הממשלה כל הזמן טענה שיש לו חשיבות לאומית למפעל מסוים ולכן "ההתעללות" שהממשלה רואה לפעמים של רשות מקומית בבעל עסק, שמה שנקרא יש לו חשיבות לאומית, אבל אף אחד לא רוצה אותו אצלו.

יואב קיש: אז השאלה, אני מנסה להבין אם תופעה כזו יכולה לקרות גם לגבי אתרי ההטמנה והמחזור.

<ציפי איסיר: זה בדיוק ה - - -

<אורי טל: טוב, היום אין - - -

יואב קיש: רגע, רגע, למה התפרצת?

יואב קיש: רק מה שמך?

<ציפי איסיר: עורכת דין ציפי איסיר איציק.

יואב קיש: מאיפה?

יואב קיש: גם אדם טבע ודין?

<ציפי איסיר: לשעבר.

יואב קיש: אני אתן לכם לדבר, אל תדאגו.

<אורי טל: היום החוק הזה עדיין לא בתוקף, לעניין הזה של לקיחת סמכות לממשלה בתשתיות - - -

יואב קיש: לא, הוא לא בתוקף.

יואב קיש: את זה אני יודע.

<אורי טל: כן.

<אורי טל: נכון להיום הסמכות של משרד הגנת הסביבה היא סמכות מגדילה.

<אורי טל: דהיינו - - -

יואב קיש: לא, לא, אבל השאלה שלי היא שכשאתה בא לרישוי עסקים, אז חוץ מהמועצה, בסוף כל המשרדים צריכים לתת אישור.

<אורי טל: זו הסמכות.

יואב קיש: אז אני שואל אם אתם נתתם אישור.

<אורי טל: אז יפה.

<אורי טל: אנחנו מגיבים כאשר מגיעה בקשה לרישיון- - -

יואב קיש: אה, עוד לא הגיעה בקשה?

<אורי טל: וזה הדיון שנדון בבית המשפט.

יואב קיש: וברישיון עסק הקודם נתתם אישור?

<אורי טל: זה נדון בבית המשפט ובית המשפט אמר את דברו.

יואב קיש: הבנתי, טוב, תודה.

יואב קיש: אני רוצה לשמוע את - - -

<קריאה: עומדים בתנאים או לא?

<אורי טל: לא זאת השאלה.

יואב קיש: שנייה, אתם רוצים לדבר?

יואב קיש: אז תרשמו.

יואב קיש: נרשמתם?

יואב קיש: מי שרוצה, נא לרשום את שמו על פתק ולהעביר את זה למנהלת הוועדה.

יואב קיש: אדם טבע ודין, אני רוצה לשמוע מה דעתך.

<אסף רוזנבלום: תודה אדוני יושב הראש.

<אסף רוזנבלום: אני חושב, אנחנו חושבים שהמקרה הזה של אתר ברקת הוא רק סימפטום לכשל מערכתי מתמשך שיש בכל הטיפול בפסולת בניין בישראל כבר מזה 15 שנה.

<אסף רוזנבלום: בשנת 2003 הייתה החלטת ממשלה שנועדה לטפל בבעיה הזאת של השלכה פיראטית של פסולת בניין ולקדם את המחזור של פסולת בניין, אבל השנים עוברות ושום דבר לא קורה.

יואב קיש: דרך אגב, אם אני לא טועה יש הצעת חוק בקנה במשרד הגנת הסביבה בדיוק בעניין הזה.

<אסף רוזנבלום: כן, אבל זאת הצעת חוק מאד מינורית, אדוני יושב הראש.

יואב קיש: לא, לא מינורית, איזה מינורית?

יואב קיש: קיבלתי ספר.

<אסף רוזנבלום: מינורית במשמעות שלה ביחס להצעת החוק המקורית שהייתה אמורה להיות, שאותה קידם - - - במשך שנים ופתאום באופן פתאומי התנגד לה.

<אסף רוזנבלום: הצעת החוק הזאת, אפילו אם היא חיובית, היא לא תפתור את הבעיה.

יואב קיש: כי אין אתרים?

<אסף רוזנבלום: לא, כי - - -

<קריאה: כי אין אתרים, כי אין אתרים.

<אסף רוזנבלום: יש אתרים ויהיו עוד אתרים, אבל הבחינה הזאת לא נותנת את הפתרון השורשי.

יואב קיש: טוב, אבל בוא תתייחס לעניין עכשיו.

<אסף רוזנבלום: מה שאני מנסה להגיד, קודם כל חשוב להבין שיש כאן נטייה להטיל את כל האחריות על משרד הגנת הסביבה בעניין הזה.

<אסף רוזנבלום: צריך להבין, יש חוק שמירת הניקיון שאומר שמי שאחראית על קביעת האתרים, כל רשות צריכה לקבוע אתר שיהיה אתר לפינוי פסולת בניין.

<אסף רוזנבלום: זאת אומרת יש פה אחריות של הרשות המקומית ומה שחשוב ואני חושב שאדוני גם אמר את זה, שיהיה רצף של פעילות.

<אסף רוזנבלום: אני לא רוצה להיכנס פה לעניין של ברקת מול שוהם, זה לא העניין, אבל יש שם שטח, בחלק הצפוני של האתר, שאמור להיות מוכשר להחליף בעצם את הפעילות באתר שכבר ממוצה.

<אסף רוזנבלום: אני שומע את זה כבר אני לא יודע כמה זמן, עוד מהדיון הקודם פה בוועדה ואיפה המכרז?

<אסף רוזנבלום: איפה רשות מקרקעי ישראל?

<אסף רוזנבלום: למה זה לא מתקדם?

<אסף רוזנבלום: זאת אומרת זה הפתרון שאמור לתת את המענה המרחבי ולכן כאן אני חושב שצריך לשים את הדגש.

יואב קיש: טוב.

יואב קיש: כן, בבקשה.

<ציפי איסיר: אני לשעבר מאדם טבע ודין, אבל למען הגילוי הנאות, אני כרגע עובדת עם אתר ברקת.

יואב קיש: אה, לא, זה חשוב.

<ציפי איסיר: בהחלט חשוב.

יואב קיש: אז בואי תסבירי לי מה התפקיד שלך באתר ברקת.

<ציפי איסיר: אני מייצגת אותם.

<ציפי איסיר: אני עורכת דין.

יואב קיש: עורכת דין.

יואב קיש: אז אני מבקש קודם כל כפי שפתחתי, מכיוון שאתם במילא בהליך פלילי עם- - -

<ציפי איסיר: אנחנו לא בהליך פלילי, זה מה שרציתי להגיד.

<ציפי איסיר: אני לא מכירה הליך פלילי.

<קריאה: גם אנחנו לא.

<קריאה: עוד לא קיבלנו שום כתב אישום.

<ציפי איסיר: אולי כדאי לדייק.

יואב קיש: אז מכיוון שאולי יש פה איזו אי הסכמה, נשמע אותם ואנחנו נחליט.

<ציפי איסיר: חשוב לדייק, כי יכול להיות שיש כוונה אולי.

יואב קיש: אז בבקשה, כן, אנחנו מקשיבים.

<ציפי איסיר: קודם כל באמת היה הליך משפטי שנוגע למחלוקת לגבי רישוי עסקים, כי הסמכות להוציא רישיון עסק היא באמת של הרשות המקומית; ובעצם זה מקרה קלאסי של קונפליקט בין האינטרס המקומי לבין האינטרס הלאומי.

<ציפי איסיר: המשרד להגנת הסביבה לאורך כל השנים אמר את דברו.

<ציפי איסיר: זה אתר מאד חשוב, זה אתר חיוני.

<ציפי איסיר: יש לו אישור כאתר חיוני עד שנת 2019.

<ציפי איסיר: זה אתר חשוב מאד לפתרונות של פסולת הבניין בישראל.

<ציפי איסיר: ההליך המשפטי - - -

יואב קיש: טוב, בסדר.

יואב קיש: אני פשוט רוצה להתקדם.

יואב קיש: הם טוענים שהוגשו כתבי אישום.

<ציפי איסיר: אנחנו לא קיבלנו עד לרגע זה שום כתב אישום.

יואב קיש: לא קיבלתם עד לרגע זה שום כתב אישום.

<ציפי איסיר: ואני רוצה להגיד עוד משהו.

<ציפי איסיר: פסק הדין של בית המשפט המחוזי שעסק - - -

יואב קיש: לעניינים מנהליים יש לי.

יואב קיש: פסק דין מיום 25 בפברואר.

יואב קיש: זה לפני שבועיים בערך.

<ציפי איסיר: יפה.

<ציפי איסיר: לפני כמה ימים, נכון.

<ציפי איסיר: הוא פסק דין שמוגש עליו ערעור בימים אלה.

<ציפי איסיר: זה פסק דין שאיננו חלוט ובכוונתנו להמשיך את המאבק המשפטי.

יואב קיש: טוב, זו זכותכם, אבל אנחנו לא דנים פה בהליכים משפטיים.

<ציפי איסיר: כן, נכון, נכון, אבל גם צריך להבין שאנחנו לא בהליך פלילי.

<ציפי איסיר: מדובר באנשים שאינם עבריינים.

יואב קיש: טוב, פה כותבים, אני אומר לך, הוגשו כתבי אישום.

יואב קיש: אני לא יודע מי צודק, אבל ברגע שיש פה איזה הליך משפטי אני נזהר ולכן אני מבין שאתם טוענים שהמקרה הוא מאד דומה למקרה שבשילה - - -

<ציפי איסיר: זה בדיוק.

יואב קיש: הממשלה פעלה לחוקק את מה שנקרא חוק הנימבי.

יואב קיש: החוק הזה עוד לא עבר קריאה שנייה ושלישית, אבל לתפיסתכם זה מאד דומה.

<ציפי איסיר: לצערנו.

<ציפי איסיר: זה מאד דומה.

יואב קיש: אני לא הולך לתת לעוד נציג של ברקת לדבר בדיוק מהסיבה שאמרתי, אלא אני רוצה לשמוע דווקא אחרות וזה בשביל - - -

<ציפי איסיר: רק אנחנו רוצים להוסיף עוד בקשה אחת.

יואב קיש: בבקשה.

<ציפי איסיר: רק עוד בקשה אחת.

<קריאה: יש נציג מקצועי של ברקת.

יואב קיש: לא, לא.

יואב קיש: אני לא נכנס לדיון המקצועי, אני לא נכנס לוויכוח ביניכם לבין המועצה.

יואב קיש: אני מסתכל על זה בתפיסה של מה יקרה אם ואיך מסתדרים בסיטואציה הזאת.

יואב קיש: כן.

<ציפי איסיר: אדוני יושב הראש, אנחנו רוצים לבקש בקשה אחת ואנחנו חושבים שזה נכון בדיון הזה.

יואב קיש: בבקשה, כן.

<ציפי איסיר: אנחנו רוצים לבקש מהמשרד להגנת הסביבה באמת לא לעשות מהלכים חד צדדים ולא לשנות את המצב לרעה, כשזה מנוגד לאינטרס הלאומי ומנוגד לעמדתם שלהם.

<ציפי איסיר: לא לעשות כל שינוי, להשאיר את המצב - - -

יואב קיש: איזה דברים הם עושים?

יואב קיש: מה הם יכולים לעשות?

<ציפי איסיר: למשל רשימת האתרים המורשים לפינוי פסולת בניין, לא לשנות אותה עד שלא ימוצה ההליך המשפטי עד תום.

<לירון אדלר: אבל כרגע אין לו רישיון עסק.

<לירון אדלר: זה כרגע המצב המשפטי.

<ציפי איסיר: כרגע שאלת רישיון העסק נמצאת במחלוקת משפטית ואת יודעת שאם יעבור חוק הנימבי, הרי בסופו של יום - - -

<לירון אדלר: אבל כרגע לא.

<לירון אדלר: המצב המשפטי היום בפועל הוא שאין רישיון עסק.

<ציפי איסיר: בגלל מחלוקת.

<לירון אדלר: בסדר, יש לכם את - - -

יואב קיש: בסדר, אוקיי, תודה רבה.

יואב קיש: שמענו בקצרה.

יואב קיש: אני אומר עוד פעם, אני עמדתי מול שיקול לבטל את הדיון וזה היה הכי פשוט בשביל לא להיכנס למלכוד הזה.

יואב קיש: בחרתי להשאיר אותו כי אני חושב שזה חשוב לדבר על הבעיה בכל סיטואציה שתסתיים, איך שלא תסתיים בהליך המשפטי.

יואב קיש: יש לזה השלכות ולכן אנחנו עשינו את זה בקצרה עם נציגי אתר ברקת ואנחנו נמשיך הלאה.

יואב קיש: צביקה דוד, התאחדות בוני הארץ.

יואב קיש: אני מקריא לפי הרשימה.

<צבי דוד: למען הגילוי הנאות, אני יושב ראש ועדת מחזור בהתאחדות בוני הארץ ואני גם שותף בברקת.

יואב קיש: לא, אז אם אתה שותף אז אני לא.

יואב קיש: אני ראיתי התאחדות בוני הארץ.

<צבי דוד: אבל אני רוצה דווקא בהתאחדות בוני הארץ, בהיבט של המחזור ושימוש בחומרים הממוחזרים.

יואב קיש: אני אומר לך שאם תיכנס לנושא של ברקת, אני אפסיק אותך.

<צבי דוד: לא, לא, אני לא נכנס.

יואב קיש: אוקיי, בבקשה.

<צבי דוד: אני רוצה דווקא לחזק את דברי אורי בנושא של הכמויות שהוא ציין, שבעצם 80% חומרים ממוחזרים, 80% חומרים מינראליים שממחזרים אותם ו-20% הולכים למטמנה.

<צבי דוד: אבל גם את ה-80% האלה שממוחזרים, בעצם אין להם שוק.

<צבי דוד: ואולי זאת הזדמנות לעלות בחזרה את מה שעלה כבר פעמים רבות בוועדה הזאת בזמן יושבי הראש הקודמים, שהמדינה לא עושה שימוש בחומרים הממוחזרים.

<צבי דוד: אז אולי זאת הזדמנות לקרוא באמת שהמדינה תתחיל לעשות שימוש בחומרים ממוחזרים, כדי שיום אחד יהיה אפשר - - -

יואב קיש: מה היא עושה איתם?

<צבי דוד: כלום.

<צבי דוד: כל מיני המצאות.

יואב קיש: אז הם לא ממוחזרים אם היא לא עושה איתם כלום.

<צבי דוד: הם ממוחזרים והמדינה כצרכן, משרד התחבורה, משרד הבינוי והשיכון, משרד הביטחון, לא עושים בזה שימוש.

<צבי דוד: הייתה כבר עתירה לבג"ץ בנושא הזה, שחברות ממשלתיות לא עושות שימוש.

<צבי דוד: החלטת הממשלה משנת 2003 לא חלה על חברות ממשלתיות.

<צבי דוד: משרדי הממשלה לא עושים שימוש בחומרים ממוחזרים וכדאי אולי לקרוא מה הוועדה - - -

יואב קיש: טוב, ניתן להם להתייחס אחר כך.

יואב קיש: חגי אדרי, התאחדות התעשיינים.

יואב קיש: אתה גם שותף בברקת?

<חגי אדרי: אני עדיין לא שותף בברקת.

<צבי דוד: נציע לו.

<חגי אדרי: תלוי כמה טוב זה יהיה.

<חגי אדרי: בגלל שאתם לא רוצים להיכנס פה לעניינים של המטמנה עצמה, אני אגע בעניין המחזור עצמו.

<חגי אדרי: בסוף צריך להבין, יש פה מטמנה שהיא מרכזית באזור המרכז.

<חגי אדרי: אנחנו מדברים על 30% אם לא יותר מההטמנה, או המחזור שעובר למרכז של פסולת בניין, שמגיע למטמנת ברקת.

<חגי אדרי: נלך לא רחוק משם - - -

יואב קיש: לאן שאר המרכז הולך?

יואב קיש: לקלנסווה הולך בטח עוד 30-40 אחוז ו-?

<חגי אדרי: קלנסווה ונען עד כמה שאני מכיר.

יואב קיש: זה בערך שליש, שליש, שליש?

יואב קיש: זה בערך הכמויות?

<חגי אדרי: משרד הגנת הסביבה יידע לענות יותר טוב על זה.

<אילי אטיאס: ולתחנות מעבר שנמצאות במכרז.

<אילי אטיאס: אם יש בראשון לציון, אם יש - - -

יואב קיש: זה תחנות המעבר שבסוף מגיעות לאן?

<קריאה: זה תחנות מעבר שממחזרות ואם יש להן פסולת להטמנה, הן מעבירות את ה - - -

יואב קיש: טוב, תמשיך.

<חגי אדרי: בסופו של דבר מה שצריך להגיע להטמנה יגיע להטמנה ויגיע לאחד מהשלושה האלה.

<חגי אדרי: אם נלך לא רחוק משם נראה את יער חורה שמלא בפסולת שמטמינים בשטח.

<חגי אדרי: אני לא יודע מי, הולכים ובודקים את זה שם.

<חגי אדרי: סביר להניח שאם ברקת ייסגר, הפסולת הזאת תגדל.

יואב קיש: דרך אגב, מה עושים עם הפסולת הזאת?

יואב קיש: מישהו מפנה אותה?

<אילי אטיאס: הרשויות.

יואב קיש: הרשות מפנה אותה?

<אילי אטיאס: גם, צריכה.

<חגי אדרי: צריכה לפנות אותה.

יואב קיש: והיא מפנה או לא מפנה?

<קריאה: היא לא מפנה.

<אילי אטיאס: היא - - -

יואב קיש: מה שמך?

יואב קיש: עם מי אנחנו מדברים?

<אילי אטיאס: אילי אטיאס, מרכזת פסולת במחוז מרכז.

יואב קיש: אוקיי, ממשרד הגנת הסביבה.

<אילי אטיאס: מהמשרד להגנת הסביבה, כן.

יואב קיש: אז את אומרת שבעצם אתם נותנים – מה זה דו"ח, או מה אתם נותנים?

<אילי אטיאס: אנחנו שולחים התרעות, צווים לרשויות, תלוי באיזה שלב זה נמצא.

<אילי אטיאס: חלק מהרשויות כן משתפות פעולה ומפנות את הפסולת.

יואב קיש: ואלה שלא?

<אילי אטיאס: ואלה שלא, הם צריכים להגיע אלינו ואנחנו פשוט מוציאים להם צווי ניקוי.

יואב קיש: ומה קורה אם הם לא מכבדים את צו הניקוי?

<אילי אטיאס: אז מתקדם לחקירה פלילית.

יואב קיש: לא קנס?

<אילי אטיאס: לא, לא קנס.

יואב קיש: למה לא קנס?

יואב קיש: זה היה פותר הרבה בעיות.

<אילי אטיאס: אם המשטרה הירוקה תופסת את המשליך - - -

יואב קיש: לא, המשליך ברור, אבל - - -

<אילי אטיאס: אם אנחנו לא יודעים מי השליך את הפסולת - - -

יואב קיש: בסדר, אבל בסוף יש אחריות של הרשות המקומית.

יואב קיש: אני יכול להגיד לך שאם הרשות המקומית בשוהם הייתה מתחילה לקבל קנסות של פסולת שזרוקה מסביבה, אולי היא כן הייתה חושבת לתת, אולי לא לברקת, כי הם לא טובים, אבל אולי למישהו אחר כן הייתה נותנת רישיון עסקים להטמין פסולת, כי היה לה אינטרס.

יואב קיש: אבל ברגע שאין לה אינטרס?

יואב קיש: היא דרך אגב נחשבת רשות שכן משתפת פעולה, לא משתפת פעולה עם פינוי?

<אילי אטיאס: היא לרוב משתפת.

יואב קיש: לרוב.

יואב קיש: טוב לשמוע.

<אילי אטיאס: ומה גם שבשוהם יש את השטחים שלה, שגם הם - - -

יואב קיש: - - -

<אילי אטיאס: כן.

יואב קיש: אז לפחות היא רשות שעובדת בעניין הזה.

יואב קיש: אני שמח לשמוע.

<אילי אטיאס: אני חייבת לציין במעמד זה שבמחוז מרכז ישנן תחנות מעבר אם זה בראש העין ואם בחפץ חיים ואם זה בראשון לציון ואם זה בכפר בראע.

<אילי אטיאס: בסמוך לצריפין יש תחנת מעבר.

<אילי אטיאס: אני בטוחה ששכחתי - - -

<קריאה: לא מטמינים שם את הפסולת.

<קריאה: לא מטמינים ולא ממחזרים.

<קריאה: את הפסולת הם מפנים - - - לתחנות מעבר.

<קריאה: בעצם לכל - - - מהמעבר לברקת, אז מה עשינו בזה?

יואב קיש: ברור, ברור.

יואב קיש: בסוף צריך להטמין את ה-20%, נו, מה לעשות?

<אילי אטיאס: רוב התחנות הן כן ממחזרות בתחומן את הפסולת וכן הפסולת - - -

יואב קיש: אבל אין פתרון הטמנה אחר חוץ מברקת לאזור של ברקת.

<אילי אטיאס: ברקת, נען וקלנסווה.

<לירון אדלר: לא, אבל גם הפתרונות האלה אנחנו מבינים שהם פתרונות שהם - - -

יואב קיש: הם לא מספקים.

<לירון אדלר: הם לא מספקים והשאלה אם יש - - -

<אילי אטיאס: מאיזו בחינה הם לא - - -

<קריאה: גם אין פה התייחסות - - -

יואב קיש: לא, לא, עכשיו היועצת המשפטית.

<לירון אדלר: אני אומרת ממה שנאמר פה, גם הפתרונות, זאת אומרת קלנסווה אמור למצות את עצמו עוד מעט.

<לירון אדלר: זה גם פתרונות שהם מתקרבים לקצה.

<לירון אדלר: השאלה האם יש קידום ארוך טווח למצוא עוד, להקים עוד אתרים באזור הזה.

<אורי טל: חשוב לי לציין כאן וחשוב להבין שמהותם של אתרי ההטמנה על פי המדיניות של המשרד, זה לקלוט את שאריות הטיפול של מפעלי המחזור.

<אורי טל: נכון שהמספר מדבר על 20% וזה במגמת ירידה, אבל חשוב להבין דבר נוסף, שאותן מטמנות לרוב לא משרתות את הציבור הרחב.

<אורי טל: הן משרתות את מפעלי המחזור שמפנים את שאריות המיון שלהם.

יואב קיש: אוקיי, בסדר.

<לירון אדלר: זאת אומרת שלא צריך יותר - - -

<קריאה: על אחת כמה וכמה חשיבותם.

<אורי טל: שנייה, רבותי.

<אורי טל: חשוב להבין שבסוף על פי המדיניות שלנו, אותן מטמנות הן לא חייבות להיות בטווח השירות של 30 קילומטרים ממקומות האישור.

יואב קיש: הבנתי.

<אורי טל: ודרך אגב, 30 קילומטרים יחסית לעולם, זה עוד טווח שירות מאד מאד מה שנקרא קרוב למקומות ייצור הפסולת.

יואב קיש: טוב, תודה.

יואב קיש: חגי, הפרענו לך, נא לסיים את דבריך.

<חגי אדרי: אנחנו מדברים בסוף על מטמנה שעובדת בצורה מסודרת, עומדת בכל הכללים.

<חגי אדרי: המשרד להגנת הסביבה עד היום כן נתן לה רישיון עסק ומה שקורה היום זה ששיש רשות מקומית ש - - -

<לירון אדלר: אנחנו לא רוצים להיכנס לנושא הזה.

<חגי אדרי: אוקיי, אז אני אדלג על הנושא של הרשות המקומית, אבל כן חשוב להגיד שבסוף הרשות מקדמת את האינטרס שלה על חשבון הציבור.

<לירון אדלר: אנחנו לא רוצים להיכנס לנושא הזה.

<חגי אדרי: ואנחנו חייבים לשמור פה על רציפות.

<חגי אדרי: אם אנחנו מדברים על זה שרשות מקרקעי ישראל פועלת ומקדמת ומתי שהוא בקרוב סביר להניח תשווק את הקרקע הקרובה שם, אנחנו לא מדברים, אני מניח, לא על חמש שנים.

<חגי אדרי: שנה-שניים, שייתנו רציפות לעבודה.

יואב קיש: טוב, תודה.

יואב קיש: יש לנו את הרפז מרהט, מי זה הרפז?

<צבי הרפז: לא, אני הרפז, אבל אני מאתר ברקת.

יואב קיש: אז תודה, הלאה.

יואב קיש: בצלאל כהן מאיגוד הקבלנים השרון.

יואב קיש: כן בבקשה.

<בצלאל כהן: כן, זה אני.

<בצלאל כהן: אז ככה, אני כנציג הקבלנים רוצה להגיד פה שני דברים.

יואב קיש: אתה נציג הקבלנים?

<בצלאל כהן: כן.

יואב קיש: השרון אבל.

<בצלאל כהן: כן.

<בצלאל כהן: אז מה שאני אומר זה דבר כזה: אחד, אין לנו חלופה.

<בצלאל כהן: זה לא שאומרים שלהטמין 20%, שסך הכל ההטמנה היא 20%, אז זה נראה אם מסתכלים על זה מלמעלה, כאילו זה רק - - -

יואב קיש: תמשיך.

<בצלאל כהן: אז ה-20% האלה זה מאד משמעותי והמשמעות של זה אחד, זה שזה עלול לעצור לנו פרויקטים.

<בצלאל כהן: אנחנו לא יכולים.

<בצלאל כהן: אין לנו אפשרות להטמין את זה במקום אחר וגם קלנסווה זה לא באמת אתר - - -

יואב קיש: אבל הם אומרים לך לך לתחנות מעבר.

<בצלאל כהן: אבל בתחנת מעבר אני לא יכול להטמין.

יואב קיש: אתה לא צריך.

יואב קיש: הם יטמינו לך.

<קריאה: אבל הם מטמינים את זה בברקת.

יואב קיש: לא, אבל השאלה מי משנע מתחנת מעבר להטמנה, תחנת המעבר עצמה או שאתה כקבלן צריך לנסוע.

<בצלאל כהן: תחנת המעבר.

יואב קיש: נו, אז מה אתה רוצה?

<בצלאל כהן: אבל זה עלויות.

יואב קיש: לא, אתה אומר לי אין לי מקום להטמין.

יואב קיש: אתה בא לתחנת מעבר, הם מטמינים לך.

<קריאה: אבל הם מטמינים בברקת, הכל חוזר לברקת.

יואב קיש: בסדר, הבנתי, אז הם יטמינו בקלנסווה נגיד.

<בצלאל כהן: אבל מי בסוף נושא בעלויות?

יואב קיש: אז אתה אומר הם ייקחו יותר כסף על הטמנה?

<בצלאל כהן: כן.

<בצלאל כהן: יותר כסף.

<ציפי איסיר: לא.

<בצלאל כהן: למה לא?

<קריאה: כן, בטח שכן.

יואב קיש: כמה אתה משלם היום על הטמנה באזור שלך?

<בצלאל כהן: אני לא יודע להגיד לך בצורה מדויקת.

<בצלאל כהן: יש פה קבלנים שיגידו לך כמה הם משלמים וכמה יוצא מהכיס שלהם.

יואב קיש: אז הצפי שהקבלנים יצטרכו לשלם יותר ואז יהיה אינטרס יותר גדול לזרוק בזה.

<בצלאל כהן: כן.

<בצלאל כהן: זה לא הקבלנים.

<בצלאל כהן: אלף זה האינטרס והציבור בסוף הוא מי שמשלם.

יואב קיש: טוב, שמעתי.

יואב קיש: בצלאל, נא לסכם.

יואב קיש: סיימת?

<בצלאל כהן: לא.

<בצלאל כהן: בסוף מי שמשלם זה הציבור ואם הם מתכוונים לסגור, אז צריך שתהיה חלופה נוספת וכרגע אין חלופה.

<בצלאל כהן: זהו.

יואב קיש: תודה רבה.

יואב קיש: ניסים חלימה.

יואב קיש: מה תפקידך?

<ניסים חלימה: אני מטעם חברת חלפת, אנחנו חברה מובילת פסולת משנת 1975, כבר 43 שנה.

יואב קיש: אתם אלה שהקבלנים קוראים להם לבוא להעביר את הפסולת?

<ניסים חלימה: נכון, אנחנו בעצם החוליה המקשרת בין תחנות מעבר או מטמנות, לבין אותם יצרני פסולת בהגדרת החוק, זה נקרא יצרן פסולת לקבלנים.

יואב קיש: אתה אומר אפשר לקרוא לקבלן יצרן פסולת במקום - - -

<ניסים חלימה: ככה זה מופיע בחוק, אם אני לא טועה.

יואב קיש: פעם הבאה שיבוא אלי איזה שיפוצניק, אני אקרא לו שלום יצרן הפסולת.

<ניסים חלימה: יצרן פסולת, בין אם זה יזם, בין אם זה הקבלן המבצע.

<ניסים חלימה: בכל מקרה אנחנו החוליה המקשרת.

<ניסים חלימה: אנחנו מרגישים את השטח טוב מאד.

<ניסים חלימה: האחריות לפינוי פסולת כחוק מוטלת על הקבלנים, על המובילים.

<ניסים חלימה: אני יכול להגיד בוודאות מוחלטת שברקת הוא אתר מאד מאד חיוני לתפקוד הראוי והנכון בשוק פינוי הפסולת.

יואב קיש: רגע, יש לי שאלה.

יואב קיש: מעניין אותי בהמשך למה שדיברנו קודם.

יואב קיש: עכשיו יצרן פסולת מגיע אליך, אומר תפנה לי מכולה, אתה אומר המחיר של המכולה זה 500 שקלים – אני לא יודע אם פגעתי.

<ניסים חלימה: אני אגיד.

<ניסים חלימה: אם אתה רוצה לדבר על מחיר - - -

יואב קיש: רגע, רגע, תזרום איתי.

יואב קיש: עכשיו אתה נוסע לאחד מאתרי תחנות המעבר.

יואב קיש: מתחנות המעבר לוקח את זה, אומר תשמע, אני יכול להסתדר עם 80% מזה, זה עולה לך 200 שקלים ועל הטמנה אני לוקח לך עוד 100 שקלים על זה.

יואב קיש: מה שאתה אומר עכשיו שלך, בגלל שלא יהיה פתרון אחר במקום ברקת, הוא יגיד לך במקום 300 שקלים זה יעלה לך 400 שקלים.

<ניסים חלימה: קודם כל ברור, אלה כללי התחרות.

<ניסים חלימה: ברגע שאתה מוריד שחקן ושחקן משמעותי, המחירים יעלו.

<ניסים חלימה: אין פה בכלל משחק.

<ניסים חלימה: אני רואה את זה יום יום.

<ניסים חלימה: אבל אנחנו לא מדברים פה על מחירים ולא על כלכלה, אני מדבר על החיוניות של המפעל הזה, הוא חשוב מאד.

<ניסים חלימה: שאר האתרים שהועלו כאן, מניסיון, הם אינם רלבנטיים.

<ניסים חלימה: זאת אומרת כשנהג יוצא מתל אביב הוא לא ייסע לקלנסווה.

<ניסים חלימה: צירי התנועה הם לא משוכללים.

יואב קיש: לא, תחנת מעבר אומרים לך, לא קלנסווה.

יואב קיש: חוץ מזה זה נהג שלך, זה אתה - - -

<ניסים חלימה: אז אדוני, בוא נדבר על מילת הקסם "תחנות מעבר".

<ניסים חלימה: תחנות מעבר בשטחן הן מאד מאד קטנות ולכן הקיבולת שלהן, אני זה שרואה את המשאיות עומדות בתור.

יואב קיש: הוא אומר לך מה השטח.

יואב קיש: מתי פעם אחרונה לקחת משאית לתחנת מעבר?

<ניסים חלימה: מתי היית באחרונה בתחנת מעבר בכלל?

יואב קיש: את לקחת?

<אילי אטיאס: אני במקרה מפקחת על התחנות.

<ניסים חלימה: אדוני יושב הראש, אני מבקש - - -

יואב קיש: יש לך תלונות מהשטח?

יואב קיש: תן לה לדבר.

<ניסים חלימה: אדוני יושב הראש, אני מבקש לומר, יש מילות קסם – תחנות מעבר.

<ניסים חלימה: יש לך תחנת מעבר על גבול תל אביב חולון, ליד משרד הרישוי חולון.

<ניסים חלימה: היא נקראת הר הנגב, אם אני לא טועה.

יואב קיש: רגע, עצור.

יואב קיש: מכירה את הר הנגב?

<קריאה: אני מכיר את האתר.

יואב קיש: רגע, לא, לא, אני שאלתי אותה.

<ניסים חלימה: רק אני מבקש לא לקטוע אותי.

יואב קיש: הר הנגב אתה מכיר?

יואב קיש: אני קטעתי אותך.

יואב קיש: אני רוצה לדעת אם הם מכירים.

יואב קיש: אתה מכיר את הר הנגב?

<אורי טל: מובילי הר הנגב זה תחנת - - -

יואב קיש: לא מובילים, תחנת מעבר.

<אורי טל: היא נקראת מובילי הנגב, היא נמצאת בדרום תל אביב, על גבול תל אביב.

יואב קיש: אתה מכיר אותה?

<אורי טל: מכיר אותה.

יואב קיש: בבקשה, תמשיך.

<ניסים חלימה: יפה.

<ניסים חלימה: התחנה הזו בשנה האחרונה לא עובדת סדיר.

<ניסים חלימה: מה זה לא עובדת סדיר – ימי שני וחמישי ולפעמים באופן אקראי, מבלי להודיע גם בימי שלישי היא נסגרת.

יואב קיש: עצור.

יואב קיש: אתה מכיר את זה?

<אורי טל: עונה.

יואב קיש: לא, אתה מכיר את זה קודם?

<אורי טל: אדוני, אני עונה לסוגיה שהעלה החבר הזה.

<אורי טל: כמו שאמרנו כאן שיש סוגיה בין רשות מקומית, במקרה הזה בין שוהם לבין ברקת בבית המשפט, גם במובילי הר הנגב יש סוגיה בין עיריית תל אביב, שהיא בעלת הבית של התחנה הזאת, למול הקבלן המפעיל שנקרא מובילי הר הנגב.

<קריאה: מה זה מראה?

<אורי טל: זה לא מראה כלום.

<אורי טל: אני משלים את תשובתי.

יואב קיש: תנו לו להמשיך לדבר.

<אורי טל: לאור מחלוקת תפעולית שקיימת בין מובילי הר הנגב כקבלן מפעיל למול עיריית תל אביב במהלך המכרז, הוחלט לאור זה שמובילי הר הנגב לא עומדים בלשון המכרז, לצאת למכרז חדש שם, שיאפשר שירות יותר טוב.

<אורי טל: האם המשרד להגנת הסביבה נכנס לסוגיה המכרזית בין א' ל-ב'?

<אורי טל: ממש לא.

יואב קיש: אתה מכיר עוד תחנת מעבר עם בעיות?

<ניסים חלימה: כן, בוודאי.

<ניסים חלימה: אני - - -

יואב קיש: רגע, רגע, עצור.

יואב קיש: אני רוצה להבין, אני לא מכיר את השוק.

יואב קיש: אני לא מפנה פסולת כל יום.

<ניסים חלימה: אני מכיר את כולו.

<ניסים חלימה: את כולו אני מכיר.

יואב קיש: הם אמורים לפקח, אתה מכיר, אני רוצה לשמוע איפה עוד יש תחנה כזאת?

<ניסים חלימה: יש תחנות נוספות.

יואב קיש: איפה?

<ניסים חלימה: אני לא רוצה לנקוב בשמות כי יש פה נוכחים שאני לא רוצה לפגוע, מבחינתי זה כאילו לפגוע בהם.

<ניסים חלימה: אבל יש תחנות שלא עובדות סדיר ומה זה לא עובדות סדיר, אדוני?

<ניסים חלימה: מבחינתי כמוביל, כדי לפנות מכולה זה צריך לקחת לכל היותר שעה עד שעה ורבע .

<ניסים חלימה: יש מצבים אבסורדיים שזמן ההמתנה בכניסה לתחנת המעבר הוא שעה.

<ניסים חלימה: זאת אומרת הנהג שלי מגיע והוא מדווח למנהל העבודה - יש 10 משאיות לפני.

<ניסים חלימה: כל משאית, בשביל שהיא תיכנס למשקל ועד שהתעודה תצא וכן הלאה והכיסוי והברזנט ירד, לוקח כ-5 דקות.

<ניסים חלימה: זאת אומרת 50 דקות במינימום.

<ניסים חלימה: זאת אומרת יכול נהג לצאת מתל אביב, להגיע תוך חצי שעה לתחנת מעבר וימתין 50 דקות איפה?

<ניסים חלימה: במשקל, בכניסה למשקל.

<ניסים חלימה: לכן כל תחנות המעבר, עוד פעם, בפועל, בשטח, לא במספרים, לא בקלסרים, לא בדו"חות האקסל, לא - - -

יואב קיש: רגע, הטמנה הם לוקחים שם ממך קומפלט?

<ניסים חלימה: נכון.

<ניסים חלימה: אני מחייב את היזם או את יצרן הפסולת, אני מחייב אותו.

<ניסים חלימה: אני יכול רק להגיד, לידע כללי אדוני, כ-63% מהמחיר שאני גובה עובר למטמנות.

<ניסים חלימה: בין 55% ל-63% מהמחזור של חברת הובלה שעובדת כחוק ולא שופכת בפרדסים, הולך לתחנות מעבר.

<ניסים חלימה: זאת אומרת אנחנו משהו כמו צינור של כסף.

<ניסים חלימה: אין פה רווח.

<ניסים חלימה: היכן אני רואה את זה באופן בולט?

<ניסים חלימה: אני רוכב בשעות הפנאי באופני שטח.

<ניסים חלימה: אני גר בראשון לציון, אני מסתובב המון באזור של שוהם ובין שמן.

<ניסים חלימה: לפני מספר חודשים מטמנת ברקת הייתה סגורה ובמקום שאני מכיר בעל פה, שטח פתוח של שוהם, שיש שם שלט ממש ממש יפה שרואים שהשמש עדיין לא צרבה אותו.

<ניסים חלימה: זאת אומרת שלט ממש חדש שיצא מהמפעל וכתב – כאן אסור לשפוך פסולת.

<ניסים חלימה: שלושה שלטים, ממש מחזה סוריאליסטי.

<ניסים חלימה: ובין השלטים ערימות פסולת.

יואב קיש: ערימות.

<ניסים חלימה: מאחר שאני כבר 12 שנים בתחום הפסולת, אדוני, אני יודע לזהות בת כמה הערימה הזאת, בת כמה ימים.

<ניסים חלימה: לפי אם הנייר הצהיב, הפלסטיק של הגומי יבש, אז אני יודע אם זה כבר נצרב כמה שנים בשטח - כן או לא.

<ניסים חלימה: החבילות האלה היו טריות, טריות, כאילו מישהו שפך אותן יום לפני שרכבתי שם.

<ניסים חלימה: רכבתי שם ביום שישי וזה כשתחנת ברקת הייתה סגורה.

<ניסים חלימה: אני אומר שוב פעם, ברגע שהתחנה הזאת נסגרת, כל המטמנות, כל תחנות המעבר, פשוט קורסות.

<ניסים חלימה: הן לא מתפקדות.

<ניסים חלימה: אני יכול לתת לך דוגמא - - -

יואב קיש: רגע, כמה אחוז מברקת – תענו לי רגע, ברקת – מגיע ישר עם משאיות של אשפה וכמה הוא אחוז שמגיע מתחנות המעבר להטמנה?

<יגדל אך: עוד פעם, זה עניין של מרחקי הובלה.

יואב קיש: תציג את עצמך לפרוטוקול.

<יגדל אך: אז קודם כל שלום, שמי יגדל.

<יגדל אך: אני מנהל את אתר ברקת.

<יגדל אך: ראשית אני רוצה להודות על שזימנת את הישיבה ואפשרת את הדיון הזה.

<יגדל אך: רק לפני שאני עונה לך על השאלה, אני רוצה להגיד משהו ברקע.

<יגדל אך: צריך להבין, הפרויקט הוא למעשה פרויקט של שיקום של מחצבה נטושה.

<יגדל אך: משם זה התחיל, זה מכרז שהוציאה המועצה האזורית חבל מודיעין והשטח עבר במסגרת של הסדר גבולות מחבל מודיעין לשוהם ואנחנו נדוניה שהם קיבלו.

<יגדל אך: ברגע שהם הקימו את אזור התעשייה שצמוד אלינו, הם החליטו לחסל את הפעילות.

<יגדל אך: זאת אומרת כבר בשנת 2011 השר להגנת הסביבה, גלעד ארדן, פנה לראש המועצה וביקש ממנו לשקול מחדש את ה - - -

יואב קיש: אבל בוא נשתדל בלי המועצה.

יואב קיש: אני לא רוצה להיכנס למועצה.

<יגדל אך: בוא, עם כל הכבוד, המועצה הזאת שמחזיקה בסמכויות הרישוי, נוצר פה מצב, עכשיו אני שומע על כתבי אישום.

<יגדל אך: תשמע, אנחנו לא ראינו את הדברים האלה.

<יגדל אך: הם הופכים אותנו פה לעבריינים בעל כורחנו.

<יגדל אך: לא יכול להיות מצב שאנחנו, חברה פרטית, נצטרך להתמודד עם סיטואציה כזאת.

יואב קיש: יגדל, תשמע, אני לא יודע מה הסיטואציה בינך לבין המועצה.

יואב קיש: אני מבין שזה בהליכים משפטיים, אני לא יכול להיכנס לזה.

יואב קיש: אני מבין גם את התסכול שלכם, אבל ככה זה עובד בכנסת.

<יגדל אך: תשמע, אנחנו נכנסנו פה למחלוקת בין השלטון המרכזי לבין השלטון המקומי ואנחנו בתווך.

יואב קיש: בסדר, אז יש מחלוקת משפטית.

יואב קיש: דרך אגב, אם היה חוק - -

<יגדל אך: אנחנו בתווך וכל הציבור משלם.

יואב קיש: אם רישוי העסקים היה עובר – ואני אומר לך שהוא לא עבר והוא אפילו פוצל מחוק ההסדרים ואני לא יודע אם הוא יעבור או לא יעבור, כי זה לא כזה נושא פשוט.

יואב קיש: אבל יכול להיות שכנראה מה שאתה מחדד לי זה אולי שכן יש לו חשיבות, כמו שבאמת דיברנו עליו פה בוועדה מול כל ההתנגדות שהייתה, אבל אני לא אכנס עכשיו לשפוט במקרה שלכם האם זה נופל או לא נופל בקטגוריה.

<יגדל אך: אבל זה המקום.

<יגדל אך: אין לנו מקום אחר.

<יגדל אך: אם הוועדה לא תסייע פה - - -

יואב קיש: כן, אבל לא כשמתנהל הליך משפטי בעניין.

<יגדל אך: אבל ההליך המשפטי מתנהל בדיוק מהסיבה הזאת.

<יגדל אך: הם משתמשים בסמכויות שלהם בשביל לחסל את הפעילות ופוגעים בכל הציבור.

יואב קיש: אוקיי, טוב.

יואב קיש: אני רוצה לשאול אותך שאלה שהיא חשובה לי להבין.

יואב קיש: כמה מהפעילות שלכם באחוזים זה ממשאיות שבאות כבר בשטח אליך ומשתמשות בך לצורך העניין כתחנת מעבר, וכמה זה פסולת שמגיעה מתחנת מעבר.

<יגדל אך: הרוב מגיע מתחנות מעבר.

יואב קיש: זאת אומרת בוא נגיד 80% זה מתחנות מעבר, 20% זה משאיות שבאות אליך.

<יגדל אך: כן.

<ניסים חלימה: אני רק מבקש לסיים.

<ניסים חלימה: עוד פעם, לגבי תחנות המעבר, מה שנקרא נקודות הקצה, הר הנגב שעליה דיברנו, היא למעשה נסגרת בחודש הבא.

<יגדל אך: לא, בסוף החודש.

<ניסים חלימה: בסוף החודש, נסגרת.

<ניסים חלימה: זאת אומרת לא רק שהיא לא עובדת, היא לא קיימת.

<יגדל אך: צריך להבין, זה או שמפנים אלי או שמפנים לירוחם.

<יגדל אך: ירוחם בסוף החודש נסגרת.

יואב קיש: למה, הם אומרים לקלנסווה ו - - -

<יגדל אך: קלנסווה, בוא.

<יגדל אך: אני שמעתי גם שלקלנסווה יש יותר בנייה.

<יגדל אך: שמעתי עוד הרבה דברים.

<ניסים חלימה: אני מבקש להיכנס לקלנסווה, למובילים עצמם, אני כמוביל, להגיע לקלנסווה, אין לזה שום כדאיות כלכלית.

<ניסים חלימה: אין שם כדאיות תפעולית, כי אני לא יכול לתת שירות טוב לקבלן.

<ניסים חלימה: זאת אומרת אם דניה סיבוס, אלקטרה, אשטרום, כל החברות הגדולות שאנחנו עובדים איתן, אם אני אצטרך לקחת את הפסולת הזאת בעל כורחי לקלנסווה וטווח השירות, זאת אומרת - - -

<אילי אטיאס: אתה יכול לקחת את זה לתחנות מעבר סמוכות אחרות, לא רק לקלנסווה.

<ניסים חלימה: תני לי דוגמא.

<ניסים חלימה: בבקשה, דוגמא.

<ניסים חלימה: תני לי שם.

<ניסים חלימה: שם.

<ניסים חלימה: אני מוכן לשמוע אותך.

<אילי אטיאס: אוקיי, מאיפה אתה יוצא?

<ניסים חלימה: אנחנו עובדים באזור הגיאוגרפי של רחובות עד נתניה.

<אילי אטיאס: נעמן.

<ניסים חלימה: תני לי בבקשה דוגמא.

<אילי אטיאס: - - -, חפץ חיים, נען - - -

<ניסים חלימה: חפץ חיים?

<ניסים חלימה: מה זה חפץ חיים בבקשה?

<קריאה: זה קריית גת.

<אילי אטיאס: איפה זה חפץ חיים בבקשה?

<אילי אטיאס: בגדרה.

<אילי אטיאס: מגדרה אני לוקח לנען.

<אילי אטיאס: אני לא אקח ל - - -

<אילי אטיאס: מהמם, אז תיסע לנען.

<אילי אטיאס: תיסע ל - - -

<ניסים חלימה: אדוני, זה בדיוק העניין בין מי שחי - - -

<אילי אטיאס: תיסע לראשון לציון, תיסע להרצלייה, לבני וצביקה.

<אילי אטיאס: תיסע ל - - -

<ניסים חלימה: אני מזמין אותך לתחנות המעבר האלה.

<קריאה: גברתי - - -

<קריאה: אבל את לא - - -

<אילי אטיאס: זה לא - - -

<ניסים חלימה: סליחה, רגע, רגע.

יואב קיש: טוב.

יואב קיש: עצור.

<ניסים חלימה: שנייה, שנייה, אדוני.

יואב קיש: לא, שמעתי.

יואב קיש: קיבלת הרבה זמן דיבור.

<ניסים חלימה: תודה רבה.

יואב קיש: אני רואה שיש פה - - -

<אברהם חלימה: גברתי, בכפר ברא - - -

יואב קיש: סליחה, לא להתפרץ.

<אברהם חלימה: בכפר ברא אין אתר.

יואב קיש: סליחה, נגמר הדיון, נגמר.

<קריאה: אתר ברקת חיוני למדינה.

יואב קיש: מה שמך?

<אברהם חלימה: אברהם חלימה.

יואב קיש: אז בבקשה לא להפריע.

יואב קיש: הדובר האחרון שרשום לי פה זה שרגא קירשנבאום, בבקשה.

יואב קיש: מברקת אני לא מעלה דוברים.

<שרגא קירשנבאום: אני קבלן לפינוי פסולת.

<שרגא קירשנבאום: מטמין במטמנת ברקת מאות טונות בחודש.

<שרגא קירשנבאום: אני אומר את הדברים האלה מדם ליבי.

<שרגא קירשנבאום: מה שקורה, מבלי לפגוע באף אחד, ברגע שאתר ברקת ייסגר, כל אזור המרכז, שבו כרגע מירב הבנייה - - -

יואב קיש: אתה בעצם יצרן פסולת.

יואב קיש: בהגדרה, יצרן פסולת.

<שרגא קירשנבאום: כן.

<שרגא קירשנבאום: מה שאמרת זה קוריוז, אני אומר אשתי מכסף עושה זבל, אני מזבל עושה כסף.

<שרגא קירשנבאום: אבל מה שאני אומר הוא דבר כזה, במידה והאתר ייסגר – ושאלת מקודם מה קורה עם הפסולת שנמצאת במרחב, בשטחים הפתוחים, אז זה פשוט פסל סביבתי.

<שרגא קירשנבאום: כל זמן שזה יישאר אף אחד לא יפנה את זה על חשבונו.

<שרגא קירשנבאום: מעבר לזה, האתר ייסגר, אין לנו איפה לזרוק.

<שרגא קירשנבאום: אם אנחנו נצטרך לנסוע לאתרים רחוקים, זה שוב עלות גבוהה.

<שרגא קירשנבאום: אף אחד לא ישלם את זה ואתם תראו את כל גוש דן ייהפך פשוט למטמנה.

<שרגא קירשנבאום: אני עכשיו לא נכנס במלחמה בין אתר ברקת לבין הגופים האחראים.

<שרגא קירשנבאום: זה שניים רבים, השלישי חוטף.

<שרגא קירשנבאום: רוצים לסגור, שיסגרו, אבל במקביל שלפני כן יפתחו לנו מטמנה, לא תחנת מעבר, שתוכל לקלוט את הכמות האדירה של פסולת.

<שרגא קירשנבאום: זה לא - - -

יואב קיש: טוב, תודה.

יואב קיש: לא, אתה מברקת, לא?

<שמואל ברנר: אבל אני רוצה, תן לי - - -

יואב קיש: לא, אני שאלתי, אתה מברקת?

<שמואל ברנר: אני רוצה ל - - -

יואב קיש: אני שאלתי שאלה, אתה מברקת?

יואב קיש: התשובה היא כן או לא?

<קריאה: הוא היועץ המדעי שלהם.

יואב קיש: אז לא, תודה.

יואב קיש: לפני שאני מסכם אני רוצה לפנות בשאלות למשרד.

יואב קיש: דרך אגב, יש לנו פה מישהו ממינהל התכנון?

<שפרה פרנקל: כן.

יואב קיש: את יודעת להגיד על תכנון של אתרי הטמנה ומה קורה ונקודות?

<שפרה פרנקל: כן.

<שפרה פרנקל: קוראים לי שפרה פרנקל ואני ממינהל התכנון, מחוז המרכז.

<שפרה פרנקל: הוועדה המחוזית כבר בשנת 2005, יחד עם המשרד להגנת הסביבה, הכינה תכנית אב לפסולת יבשה והתכנית הזאת בעצם איתרה אתרים פוטנציאליים שאפשר להכין בהם תכניות לאתרי הטמנה.

<שפרה פרנקל: לנו עכשיו לקראת תוקף יש תכנית לאתר הטמנה ברתמים.

<שפרה פרנקל: לקראת תוקף יש - - -

יואב קיש: אבל מה קורה באזור שלהם?

יואב קיש: מה קורה אם ברקת נסגר, מה עושים עם זה?

<שפרה פרנקל: באזור של ברקת, אם הוא נסגר, קודם כל יש - - -

יואב קיש: אל תגידי לי קלנסווה.

יואב קיש: אני שואל באזור.

<שפרה פרנקל: לא, לא.

<שפרה פרנקל: יש תא צפוני.

יואב קיש: ומה הסטאטוס התכנוני והאישורי שלו?

<שפרה פרנקל: יש שם תכנית מאושרת שלפיה עובד אתר ברקת.

יואב קיש: אוקיי, אז בואו נשמע את רמ"י.

<שפרה פרנקל: אנחנו בוועדה כמנהל תכנון לא עוסקים ב - - -

יואב קיש: בסדר, אז בואו נשמע את רמ"י.

יואב קיש: כן, מה קורה?

<ישי לוי: שלום אדוני, שמי ישי לוי, מנהל תחום המחצבות ופרויקטים מיוחדים ברשות מקרקעין.

<ישי לוי: באמת כמו שנאמר פה, יש את מה שנקרא הבור הצפוני.

<ישי לוי: הבור הצפוני זה אמנם מגרש לתעשייה, אבל יש לו הוראות שיקום כאלה שיכולות לאפשר קליטה של פסולת.

<ישי לוי: אנחנו עבדנו - - -

יואב קיש: קליטה והטמנה.

<ישי לוי: קליטה והטמנה של פסולת.

<ישי לוי: אנחנו עבדנו על חוברת מכרז בכדי לשווק את זה.

<ישי לוי: אנחנו נשווק את זה ל-49 שנים, כמו שאנחנו משקווים בעצם אתר תעשייה.

יואב קיש: ואיזו רשות מקומית אחראית על זה?

<ישי לוי: שוהם.

<ישי לוי: זה בתוך שוהם, זה ממש צמוד.

יואב קיש: ולמה ששם הם יתנו רישוי עסקים?

<קריאה: שאלה טובה.

יואב קיש: רגע, אני שואל שאלה את רמ"י.

יואב קיש: למה אתם חושבים שישתנה משהו?

יואב קיש: זה אתר יותר - - -

<ישי לוי: תראה, אנחנו בסוף מוציאים מכרז והזוכה צריך לפעול מול הגורמים הרלבנטיים בשביל לקבל את ההיתרים.

<ישי לוי: צריך לזכור, כמו שאני אומר, זה שטח שהוא מיועד לתעשייה, אבל הוא דורש איזה שהוא שיקום.

<ישי לוי: השיקום יכול להיעשות על ידי הטמנה של פסולת מבוקרת, בכדי שניתן יהיה בסופו של דבר להשתמש בו ולממש את הפוטנציאל של תעשייה.

<ישי לוי: אני רק אעדכן לגבי המצב העובדתי לגבי המכרז הזה.

<ישי לוי: המכרז הזה הוא יחסית מוכן.

<ישי לוי: אנחנו נדרשים להשלים עוד כמה נתונים בעבודה שלנו מול המשרד להגנת הסביבה - - -

יואב קיש: שוהם היו מעורבים במשהו במכרז?

<ישי לוי: לא.

<ישי לוי: אנחנו נדרשים להשלים עוד כמה נתונים של הוראות תפעול שנקבל ממשרד הגנת הסביבה.

<ישי לוי: אני העברתי להם רק אתמול את המזכר.

יואב קיש: עוד כמה זמן עד שייצא מכרז?

<ישי לוי: אני מניח שברגע שאנחנו נסגור בינינו - - -

יואב קיש: זה ברור.

יואב קיש: כמה זמן להערכתך?

<ישי לוי: אני מקווה ששלושה חודשים אנחנו יכולים.

<ישי לוי: עוד פעם, אם נמצא - - -

יואב קיש: כמה זמן עד שבוחרים זכיין?

<ישי לוי: עוד חודש.

יואב קיש: וכמה זמן עד שהוא מתחיל לעבוד אחרי שהוא זכה?

<קריאה: היתרים.

<ישי לוי: את זה אני לא יודע להגיד לאדוני.

<ישי לוי: אני מתאר לעצמי שזה תהליך של כמה חודשים ואולי המשרד להגנת הסביבה יודע - - -

יואב קיש: בקיצור פחות משנה וחצי אין שם מישהו אחר.

<ישי לוי: אני לא חושב.

<קריאה: ישנה גם הכשרת קרקע, בבקשה.

יואב קיש: טוב, אני מבין.

יואב קיש: אני אומר ככה, קודם כל אני מציע לך לפנות כבר עכשיו עם המכרז לעיריית שוהם ולהגיד להם אני מבקש לדעת האם יש לכם הערות, כי זה יהיה הטיפשות של העולם שהם יגידו בסוף שמה שאתה עושה זה לא מתאים להם, אני לא יודע מאיזו סיבה ואז כל המהלך שמתבצע פה, כאילו ללכת למהלך שהוא מסתדר.

יואב קיש: אתה לא חייב.

יואב קיש: אני לא אמרתי שהמכרז של רמ"י צריך לקבל אישור ועדה מקומית או מועצה או עירייה.

יואב קיש: לא.

יואב קיש: אבל אתה רואה מה קורה פה וזה יהיה חלם לא לעשות את זה.

יואב קיש: או אמירה שהיא ברמת ההמלצה.

<אורי טל: אדוני, אולי אני רק יכול להבהיר פה, כי אולי המידע חסר לחברי מרמ"י.

<אורי טל: המועצה המקומית שוהם הייתה מעורבת בקידום המכרז הזה.

<אורי טל: אף נתנו הערות לאופן - - -

יואב קיש: אז הנה, הוא אחראי על המכרז והוא לא יודע את זה.

<אורי טל: בסדר, אני רק אומר לך שהוא הגיע והצטרף יותר מאוחר - - -

יואב קיש: אז אני מציע שהוא יעשה את עבודתו ויבחן היטב מה הסטאטוס היום, אולי הוא השתנה, אני לא יודע.

יואב קיש: מתי הגעת לזה?

יואב קיש: כמה זמן אתה בתפקיד?

<ישי לוי: חודשים ספורים.

יואב קיש: אז זהו, אז אם זה חודשים ספורים מילא, יכול להיות.

יואב קיש: אבל אני מציע לבדוק אם לא השתנתה המדיניות של מועצת שוהם בחודשים הספורים האלה ולוודא כשאתה יוצא למכרז, שהמכרז לפחות מתפיסתה האורבאנית – נקרא לזה – של עיריית שוהם, אין להם התנגדות וזה מהלך שצריך לעשות בכל מקרה.

יואב קיש: דבר שני שאני רוצה להגיד ובזאת אנחנו נסכם את הדיון, אני חושב שיש שני נושאים על הפרק.

יואב קיש: ראשית לגבי כל נושא ההטמנה ואתרי ההטמנה הנוספים ואתרי נקודות המחזור, איך אתם קוראים לזה?

<ניסים חלימה: תחנות מעבר.

יואב קיש: תחנות מעבר.

יואב קיש: אני מבקש לקבל ממשרד הגנת הסביבה דו"ח מסודר על כל נקודות המעבר בארץ, פיזור קרקעי שלהן, סטאטוס שלהן, ימי פעילות שלהן.

יואב קיש: אף אחת מהן לא מטמינות, לכן הן נקראות נקודות מעבר.

יואב קיש: ולהבין ולראות איפה יש בעיות, כי הבנתי שאולי דווקא מחוץ למרכז הבעיות יותר גדולות, אבל אני רוצה לקבל, יחד כמובן עם מיפוי של אתרי ההטמנה, שגם שם אפשר ללכת.

יואב קיש: זה מהלך שיאפשר לנו רגע אחד לבחון האם יש בעיה בנקודות ולשמוע התייחסויות.

יואב קיש: גם מהציבור אני מבקש שיפנו וישלחו, איפה אתם חושבים שיש בעיות כדי שאנחנו נוכל להשוות ולראות כי זה מתח שעלה פה, ואת זה אני אומר לכם – המשרד להגנת הסביבה.

יואב קיש: יכול להיות שכל האמת, הצדק והשכל נמצאים אצלכם, אבל יש גם הרבה אמת, שכל וצדק בשטח.

יואב קיש: לפעמים אני אפילו חושב ששם יש יותר.

יואב קיש: אני מציע לכם כן לנסות לשמוע את ההערות שנאמרו פה וכן לבחון לעומק את המצב בשטח ולוודא שאתם מכירים את כל המורכבות והבעייתיות של הדבר הזה.

יואב קיש: אנחנו ניתן לכם חודש להכין את הדו"ח הזה.

יואב קיש: המידע הזה צריך להיות אצלכם, נראה לי שזה מספיק זמן.

<אורי טל: בבקשה ממך, יושב ראש הוועדה.

יואב קיש: אחרי שאני אסיים אתה תוכל לבקש.

<אורי טל: סליחה.

יואב קיש: נושא שני זה נושא ההיערכות של משרד הגנת הסביבה לסיום פעילות של אתר ברקת.

יואב קיש: כפי שזה נראה כרגע, עקב ההליכים המשפטים, אני לא יודע להגיד לאיזו ודאות הולכים, להמשך פעילות שלו עם רישיון עסקים או לסיום פעילות.

יואב קיש: אני לא יודע ואנחנו גם השתדלנו – לפחות ככל שיכולנו – לא לגעת בשאלה הזו בדיון פה, אבל אין ספק שקיים סיכום מסוים ולכן אנחנו צריכים להיערך לאלטרנטיבות.

יואב קיש: ואם המכרז וכל הסיפור הזה הוא סדר גודל של שנה וחצי - שנתיים עד שנוכל לראות שם פעילות, אני חושב שצריך לחשוב האם ניתן לייצר סיטואציה, אולי בהסכמה, שתאפשר לברקת לפחות את הזמן הזה, כי אין פתרון אחר.

יואב קיש: על זה לא שמעתי שיש משהו בטווח זמן הקיים וזה דווקא בדיאלוג שאולי המשרד להגנת הסביבה, יחד עם שוהם, אולי יחד עם ברקת, למרות שיש פה כל מיני הליכים ובעיות, אני מציע דווקא למשרד להגנת הסביבה לנסות לייצר משהו בלוחות זמנים שאולי יאפשרו קודם כל את טובת הציבור, שזה הדבר הכי חשוב.

יואב קיש: כי אני מאד לא הייתי רוצה שמטיילי אופניים יגלו ערימות לכל אורך היערות שבאזור, ויש לא מעט מקומות יפים שחבל שייפגעו, אפילו שעיריית שוהם עושה עבודה טובה בעניין.

יואב קיש: לכן אני חושב שזה מהלך שאני מבקש שתנסו לבדוק, כי אני מקווה מאד שכל הבעיה הזו היא בעיה של שנה וחצי – שנתיים, ואז יהיה לנו אתר צפוני עובד, מוסכם על שוהם, אבל לפרק הזמן הנוכחי אני כן מנסה למצוא פתרון.

יואב קיש: אני חושב שחשוב שתהיו מעורבים.

יואב קיש: לפני שנסכם רצית להגיד.

יואב קיש: בבקשה.

<אורי טל: קודם כל אנחנו מקבלים את מה שאתה אומר והדו"חות יוכנו בהתאם וגם - - -

יואב קיש: אם אתם צריכים 45 יום, לא איכפת לי.

<אורי טל: לא, לא, אנחנו צריכים אפילו פחות.

<אורי טל: זה בסדר.

יואב קיש: אני הייתי לארג'.

<אורי טל: כן, בדיוק, היית לארג' ותודה על כך.

<אורי טל: חשוב להבהיר אדוני שהשלכות פסולת היו לפני אתר ברקת ולצערי נמשכות - - -

<קריאה: לא - - -

יואב קיש: לא, לא, ברור, יהיו גם.

יואב קיש: אני רק אומר שיהיו יותר כשלא יהיה אתר.

<אורי טל: יפה, ולכן אדוני מכיר היטב, כי בסוף זה גם הגיע לשולחנך, תיקון החוק שהמשרד מנסה בכל הכוח.

יואב קיש: קודם תסדרו עם הייעוץ המשפטי ואחרי זה.

יואב קיש: אם לא תסתדרו אולי נעזור לכם.

יואב קיש: הכל בסדר.

<אורי טל: נכון, בדיוק.

<אורי טל: אנחנו יותר מנשמח, כי בסוף זה יגיע למשכן היקר הזה בשביל לקדם את החוק החשוב למדינת ישראל.

יואב קיש: מאה אחוז.

<אורי טל: וחשוב להבין עוד דבר נוסף, אדוני, אנחנו השקענו, אנחנו – המדינה השקיעה 84 מיליון שקלים להקים 17 פתרונות נוספים לטיפול בפסולת בנייה במרחב הישראלי כמובן, ואני יכול לומר לך אדוני, במרחב של מחוז מכרז אנחנו מדברים על 4 פתרונות נוספים מכספי המשרד, חדשים לחלוטין, שיוקמו על מנת למחזר את פסולת הבנייה של מרחב מחוז מרכז.

יואב קיש: טוב, מאה אחוז, תודה.

יואב קיש: כן, אחרון הדוברים, רצית מילה, לא דיברת, בבקשה.

<אברהם חלימה: כן, כבוד יושב ראש הוועדה.

יואב קיש: שמך?

<אברהם חלימה: אברהם חלימה.

<אברהם חלימה: ההערה שלי מכוונת למחלקת התכנון.

<אברהם חלימה: כשאתם מדברים על תחנות מעבר, יש לתת הדגש לגודל הפיזי של התחנה.

יואב קיש: באות משאיות עם ה - - -

<אברהם חלימה: סליחה, ברשותך, תן לי בבקשה.

<אברהם חלימה: לתת הדגש לגודל וגם לנושא הזה של ההגעה למקום מבחינת התשתיות של הכבישים, מעברים וחניות.

<אברהם חלימה: זה מאד חשוב.

<ניסים חלימה: אנקדוטה קטנה.

יואב קיש: לא, לא.

יואב קיש: דיברת.

יואב קיש: חברים, תודה רבה.

יואב קיש: הדיון הסתיים.